**GØR DIN HVERDAG MERE SIKKER**

Forebyggelse af indbrud, tricktyveri og digital kriminalitet,- En guide for borgere i aldersgruppen 65+.

Den fysiske verden er ikke det eneste sted I borgere færdes i dag. En del af hverdagen foregår for mange af jer også i den digitale verden. Det gør jer sårbare på nye og uvante måder.

I et forsøg på bekæmpelse, og generel orientering om forebyggelse af kriminalitet, har Københavns Vestegns Politi lavet denne skrivelse, for at klæde jer lidt bedre på.

**Indbrud i din bolig:**

**Gode råd til, hvordan du kan sikre din bolig mod indbrud og gøre det svært for tyven at komme ind.**

* Trim hække, buske og træer, som kan give dække. På den måde bliver det sværere for tyven at komme uset ind.
* Tænd lys ude. Lys med sensor øger chancen for, at tyven bliver set af naboen og forstyrret i sit arbejde.
* Gør det svært at bryde ind. Lås værktøj og haveredskaber inde i dit skur eller garage, så det ikke kan bruges til indbrud. Sørg for gode, solide låse, døre og sikrede vinduer.
* Vær en god nabohjælper. Hils på dem, du møder på din vej. Det gør nabolaget mindre attraktivt for tyven og mere trygt for dig. Tal med dine naboer om, hvordan I kan hjælpe hinanden med at forebygge indbrud, fx tømme postkasser, fylde skraldespande, slå græs og hilse på fremmede.

**Indbrud i dit digitale hjem:**

Det digitale hjem er alle de steder på nettet, hvor du er tilstede med din identitet. Det er fx e-Boks, netbank og NemID, og det er sociale medier som fx Facebook. Det gælder også internetbutikker, hvor du bruger dine betalingsoplysninger.

Stærke adgangskoder til dit digitale hjem er præcis lige så vigtige som en god lås på hoveddøren, hvis du vil undgå, at andre får adgang til dine værdier.

En stærk adgangskode er lang. Den består af både store og små bogstaver, tal og specialtegn, og kan indeholde mellemrum.

**Tricktyveri:**

**Gode råd til at beskytte dig mod tricktyveri.**

* Brug trådløs betaling eller skjul din pinkode med hånden.
* Opbevar aldrig betalingskort og koder sammen.
* Undgå så vidt muligt kontanter og for mange af dem. Vælger du at have mange kontanter derhjemme, så find et sikkert sted til dem.
* Tal ikke med fremmede. Du er ikke forpligtet til at tale med fremmede, så hvis du bliver opsøgt enten i hjemmet eller på gaden og du bliver mistænkelig, så husk følgende:

Stop – Tænk – Kontakt.

**Fupmails og SMS´er:**

Fuphenvendelser handler om at få adgang til dine adgangskoder og din digitale identitet eller om at få dig til at betale et større pengebeløb.

**Gode råd om fupmails og fupsms’er.**

* Klik aldrig på links i mails og sms’er, der beder om personlige oplysninger.
* Videregiv aldrig personoplysninger ved at besvare mails eller klikke på links i mails.

Ingen reelle myndigheder og virksomheder beder om, at du sender personlige oplysninger, koder og lignende i en e-mail, og de må ikke linke til sider, der kræver NemID.

**Opsummering på de gode råd:**

* **Gør det svært for tyven at bryde ind både i din bolig og dit digitale hjem: Klip hækken, tænd lyset, tal med naboerne, vælg et stærkt password.**
* **Vær skeptisk over for fremmede: Bed om dokumentation og vær ikke for høflig til at afvise og holde afstand til fremmede.**
* **Hvis du – på trods af nyklippet hæk, stærke passwords og sund skepsis – alligevel er så uheldig at opleve noget af ovenstående, så skal du selvfølgelig anmelde det til politiet.**

**Ring 114 Ring 112** **Politi.dk**

Hvis du har haft indbrud, været Hvis du ser et indbrud eller Anmeld indbrud i dit

udsat for tricktyveri eller er gerningsmanden kun lige er gået digitale hjem og fup-

vidne til mistænkelig adfærd henvendelser på

 politi.dk